**NÁRODNÁ RADA SLOVENSKEJ REPUBLIKY**

**VII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Číslo: 1470/2016

**179a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 371/2014 Z. z. o riešení krízových situácií na finančnom trhu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 179)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie a rozpočet ako gestorský výbor podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

I.

Národná rada Slovenskej republiky uznesením č. 152 zo 6. septembra 2016 pridelila vládny návrh zákona, ktorým sa mení a dopĺňa zákon č. 371/2014 Z. z. o riešení krízových situácií na finančnom trhu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 179)na  prerokovanie týmto výborom:

* Ústavnoprávnemu výboru Národnej rady Slovenskej republiky,
* Výboru Národnej rady Slovenskej republiky pre financie a rozpočet.

Určila zároveň Výbor Národnej rady Slovenskej republiky pre financie a rozpočet ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

1. Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi**

* **Výbor** Národnej rady Slovenskej republiky **pre financie a rozpočet** (uzn. č. 66 zo dňa 4. októbra 2016)
* **Ústavnoprávny výbor** Národnej rady Slovenskej republiky (uzn. č. 55 zo dňa 4. októbra 2016)

IV.

Z uznesení výborov Národnej rady Slovenskej republiky uvedených v III. bode tejto spoločnej správy vyplývajú **tieto pozmeňujúce a doplňujúce návrhy**:

1. **K čl. I 14. bodu**

V čl. I sa za doterajší bod 14 vkladá nový bod 15, ktorý znie:

„15. V § 57 ods. 5 úvodnej vete sa vypúšťajú slová „po udelení povolenia podľa osobitného predpisu 93)“.“.

Nasledujúce body sa primerane prečíslujú.

Navrhované znenie spresňuje znenie ustanovenia § 57 ods. 5. Zákon viac nebude vyžadovať získanie bankového povolenia alebo povolenia na poskytovanie investičných služieb správcom aktív. Súčasné znenie získanie povolení podľa príslušných zákonov vyžaduje, pričom však tieto neriešia vydávanie povolení pre správcu aktív v spojení so zákonom č. 371/2014 Z. z. o riešení krízových situácií na finančnom trhu a o zmene a doplnení niektorých zákonov. Súčasné znenie je tak nepresné a môže spôsobiť praktické ťažkosti pri jeho prípadnom uplatnení v praxi. Uvedenú zmenu preto navrhujeme v záujme vyššej právnej istoty.

**Výbor NR SR pre financie a rozpočet**

**Gestorský výbor odporúča schváliť.**

1. **K čl. I 16. bodu**

V čl. I 16. bode v poznámke pod čiarou k odkazu 95c sa na konci pripájajú slová „v platnom znení“.

Ide o legislatívno-technickú úpravu súvisiacu so zaužívaným spôsobom uvádzania právne záväzného aktu v poznámke pod čiarou v znení všetkých novelizácií. Delegované nariadenie (EÚ) č. 604/2014 bolo opravené delegovaným nariadením Komisie (EÚ) 2016/861 z 18. februára 2016, ktorým sa opravuje delegované nariadenie Komisie (EÚ) č. 528/2014, ktorým sa dopĺňa nariadenie Európskeho parlamentu a Rady (EÚ) č. 575/2013, pokiaľ ide o regulačné technické predpisy pre riziko iné než delta pri opciách v štandardizovanom prístupe k trhovému riziku, a ktorým sa opravuje delegované nariadenie Komisie (EÚ) č. 604/2014, ktorým sa dopĺňa smernica Európskeho parlamentu a Rady 2013/36/EÚ, pokiaľ ide o regulačné technické predpisy so zreteľom na kvalitatívne a vhodné kvantitatívne kritériá na vymedzenie kategórií pracovníkov, ktorých profesionálne činnosti majú významný vplyv na rizikový profil inštitúcie uverejneným v úradnom vestníku **(**Ú. v. EÚ L 167, 6.6.2014).

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

1. **K čl. I 33. bodu**

V čl. I 33. bode v poznámke pod čiarou k odkazu 102ab sa slová „Čl. 42“ nahrádzajú slovami „Čl. 42 až 48“.

Ide o legislatívno-technickú úpravu súvisiacu s doplnením relevantných ustanovení nariadenia (EÚ) č. 806/2014 upravujúcich okrem právneho postavenia v čl. 42 aj zloženie, sídlo, konanie, zodpovednosť a povinnosti Jednotnej rady pre riešenie krízových situácií v nasledujúcich článkoch.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

1. **K čl. I 35. bodu**

V čl. I sa znenie doterajšieho bodu 35 navrhuje upraviť takto:

„35. V § 91 ods. 2 prvej vete sa na konci bodka nahrádza bodkočiarkou a pripájajú sa tieto slová: „peňažné prostriedky národného fondu, ktoré sú uložené na týchto osobitných účtoch, nepodliehajú výkonu rozhodnutia105ab) a sú z neho vylúčené.“ a v druhej vete sa slová „písm. d) a e)“ nahrádzajú slovami „písm. d), e) a h)“.

Poznámka pod čiarou k odkazu 105ab znie:

„105ab) Napríklad zákon Národnej rady Slovenskej republiky č. 233/1995 Z. z. v znení neskorších predpisov, § 71 až 80 zákona č. 71/1967 Zb. v znení neskorších predpisov, nariadenie Európskeho parlamentu a Rady (EÚ) č. 655/2014 z 15. mája 2014 o zavedení konania týkajúceho sa európskeho príkazu na zablokovanie účtov s cieľom uľahčiť cezhraničné vymáhanie pohľadávok v občianskych a obchodných veciach (Ú. v. EÚ L 189, 27. 6. 2014).“.“.

Navrhovanou zmenou znenia sa aktualizuje a explicitne upravuje ustanovenie § 91 ods. 2 zákona o riešení krízových situácií na finančnom trhu tak, aby majetok národného fondu vymedzený v § 13 ods. 3 tohto zákona, ktorý je nutný a určený na financovanie zákonného systému riešenia krízových situácií na finančnom trhu v SR v zmysle pravidiel EÚ, bol vylúčený z výkonu rozhodnutia (aj zablokovania) podľa osobitných predpisov.

**Výbor NR SR pre financie a rozpočet**

**Gestorský výbor odporúča schváliť.**

1. **K čl. I 38. bodu**

V čl. I 38 bode v § 93 ods. 2 sa vypúšťajú slová „podľa osobitného predpisu“.

Ide o  legislatívno-technickú úpravu súvisiacu s vypustením zavádzajúcich a nadbytočných slov, keďže z navrhovaného znenia vyplýva, že čl. 42 nariadenia (EÚ) č. 806/2014 upravuje oprávnenie uzavrieť dohodu o úverovom mechanizme, čo však nezodpovedá obsahu uvedeného ustanovenia, ktoré upravuje právne postavenie Jednotnej rady pre riešenie krízových situácií a pre bližšie určenie je postačujúce použiť odkaz rovnako, ako napr. v čl. I bode 33.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

1. **K čl. II**

Do čl. II sa za úvodnú vetu vkladá nový bod 1, ktorý znie:

„1. V § 13 ods. 3 sa na konci bodka nahrádza bodkočiarkou a pripájajú sa tieto slová: „peňažné prostriedky fondu, ktoré sú uložené na týchto osobitných účtoch, nepodliehajú výkonu rozhodnutia15ia) a sú z neho vylúčené.“.

Poznámka pod čiarou k odkazu 15ia znie:

„15ia) Napríklad zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, § 71 až 80 zákona č. 71/1967 Zb. v znení neskorších predpisov, nariadenie Európskeho parlamentu a Rady (EÚ) č. 655/2014 z 15. mája 2014 o zavedení konania týkajúceho sa európskeho príkazu na zablokovanie účtov s cieľom uľahčiť cezhraničné vymáhanie pohľadávok v občianskych a obchodných veciach (Ú. v. EÚ L 189, 27. 6. 2014).“.“.

Zároveň v článku II návrhu zákona je potrebné doterajšie znenie označiť ako bod 2.

Navrhuje sa aktualizácia a explicitná úprava § 13 ods. 3 zákona o ochrane vkladov tak, aby majetok fondu ochrany vkladov vymedzený v § 13 ods. 3 tohto zákona, ktorý je nutný a určený na financovanie systému zákonnej ochrany bankových vkladov v zmysle pravidiel EÚ, bol vylúčený z výkonu rozhodnutia (aj zablokovania) podľa osobitných predpisov.

**Výbor NR SR pre financie a rozpočet**

**Gestorský výbor odporúča schváliť.**

1. **K čl. III 1. bodu**

V čl. III 1. bode poznámka pod čiarou k odkazu 32c znie:

„32c) Čl. 2 ods. 2 a Príloha I nariadenia Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy (Ú. v. EÚ L 187, 26.6.2014).“.

Ide o legislatívno-technickú úpravu súvisiacu s nahradením odporúčania Komisie 2003/361/ES, ktoré je právne nezáväzným aktom a nebol publikovaný v úradnom vestníku v slovenskom jazyku, právne záväzným aktom publikovaným v úradnom vestníku, a to nariadením (EÚ) č. 651/2014 tak, ako je aj v iných právnych predpisoch, napr. v zákone č. 358/2015 Z. z., zákone č. 561/2007 Z. z. alebo zákone č. 504/2003 Z. z.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. **1, 2, 3, 4, 5, 6, 7 (1 až 7)** hlasovať **spoločne** s návrhom gestorského výboru **schváliť.**

V.

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 371/2014 Z. z. o riešení krízových situácií na finančnom trhu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 179) odporúča Národnej rade Slovenskej republiky predmetný vládny návrh zákona **schváliť** **v znení pozmeňujúcich a doplňujúcich návrhov** uvedených v tejto spoločnej správe.

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 371/2014 Z. z. o riešení krízových situácií na finančnom trhu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 179a) bola schválená uznesením gestorského výboruč. **76 z 11. októbra 2016**.

Týmto uznesením výbor zároveň poveril spoločného spravodajcu **Petra Náhlika,** aby na schôdzi Národnej rady Slovenskej republiky pri rokovaní o predmetnom vládnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Bratislava 11. októbra 2016

**Ladislav Kamenický, v.r.**

**predseda**

**Výboru NR SR pre financie a rozpočet**